## Zakon o izmjenama i dopunama Zakona o ovjeravanju potpisa, rukopisa i prijepisa

### NN 72/1994 (10.10.1994.), Zakon o izmjenama i dopunama Zakona o ovjeravanju potpisa, rukopisa i prijepisa

# ZASTUPNIČKI DOM SABORA REPUBLIKE HRVATSKE

Na temelju članka 89 Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O OVJERAVANJU POTPISA, RUKOPISA I PRIJEPISA

Proglašavam Zakon o izmjenama i dopunama Zakona o ovjeravanju potpisa,
rukopisa i prijepisa kojeg je donio Zastupnički dom Sabora Republike Hrvatske
na sjednici dana 30. rujna 1994. godine.

Broj : PA4-83/1-94.

Zagreb, 5. listopada 1994

Predsjednik Republike Hrvatske

**dr. Franjo Tuđman, v. r.**

## --- **ZAKON**

### o izmjenama i dopunama Zakona o ovjeravanju potpisa, rukopisa i prijepisa

Članak 1.

U Zakonu o ovjeravanju potpisa, rukopisa i prijepisa ("Narodne
novine", br. 6/74.), članak 3. mijenja se i glasi:

"Ovjeravanje potpisa, rukopisa i prijepisa obavljaju županijski
uredi za opću upravu i ispostave tih županijskih ureda te gradski ured
Grada Zagreba za opću upravu (u daljnjem tekstu: uredi, ispostave i gradski
ured.)

Ovjeravanje obavlja državni službenik.

Ovjeravanje rukopisa obavlja i javni bilježnik na način koji je Zakonom
o javnom bilježništvu ("Narodne novine", br. 78/93. i 29/94.)
propisan za ovjeravanje potpisa i prijepisa."

Članak 2.

U članku 10. stavka 1. u prvoj rečenici riječi: "se ima ovjeriti"
zamjenjuju se riječju: "treba".

Članak 3.

Članak 15. mijenja se i glasi

"Ovjeravanje potpisa i prijepisa isprava kojima se uređuju pitanja
iz međusobnih odnosa radnika i trgovačkog društva, ustanove ili druge pravne
osobe u kojoj radnik radi ili je radio, može obavljati ovlaštena osoba
u trgovačkom društvu, ustanovi ili drugoj pravnoj osobi u kojoj radnik
radi ili je u njoj radio."

Članak 4.

U članku 16. stavku 1., 2. i 3. riječi: "državni organi, odnosno
organizacije koje vrše javna ovlaštenja" zamjenjuju se riječima: "tijela
državne vlasti, jedinice lokalne samouprave i uprave, odnosno pravne osobe
koje imaju javne ovlasti".

Članak 5.

Članak 17. mijenja se i glasi:

"Ovlašćuje se ministar uprave da po potrebi donosi propise za provođenje
ovog Zakona.

Do donošenja propisa iz stavka 1. ovoga članka primjenjivat će se na
odgovarajući način Uputstvo za provođenje Zakona o ovjeravanju potpisa,
rukopisa i prijepisa ("Narodne novine", br. 23/74.)."

Članak 6.

Ovjeravanje potpisa, rukopisa i prijepisa obavljat će uredi, ispostave
i gradski ured, sve dok ne započne s radom onoliki broj javnih bilježnika
koliko ima tih ureda i ispostava, te područnih ureda u Gradu Zagrebu, u
kojima su se obavljali ti poslovi na području pojedinog općinskog suda
do stupanja na snagu ovoga Zakona, a iznimno sve dok ne započne s radom
najmanje po jedan javni bilježnik za područje pojedinog općinskog suda.

Za obavljanje poslova iz stavka 1. ovoga članka uredi, ispostave i gradski
ured naplaćivat će upravnu pristojbu u visini javnobilježničke tarife i
javnobilježničke pristojbe.

Ministar uprave, po prethodno pribavljenom mišljenju ministra pravosuđa,
donijet će rješenje o prestanku obavljanja poslova ovjeravanja potpisa,
rukopisa i prijepisa za svaki ured, ispostavu i gradski ured kada se ispune
pretpostavke iz stavka 1. ovoga članka.

Članak 7.

U cijelom tekstu zakona riječ: "član" zamjenjuje se riječju:
"članak", riječ: "stav" riječju: "stavak",
riječi: "ovlaštena službena osoba" riječima: "državni službenik",
riječ "podnosilac" riječju: "podnositelj", riječ: "zavedena"
riječju: "uvedena", riječ: "organa" riječju: "tijela",
riječi: "osobna karta" riječima: "osobna iskaznica",
riječ: "pasoš" riječju: "putovnica", riječ: "uputstvo"
riječju: "naputak", riječ: "prelazne" riječju: "prijelazne"
te riječ: "rukovodilac" riječju: "čelnik", sve u odgovarajućem
rodu, broju i padežu."

Članak 8.

Ovaj Zakon stupa na snagu danom objave u "Narodnim novinama".

Klasa : 037-02/94-01/01

Zagreb, 30. rujna 1994

ZASTUPNIČKI DOM SABORA REPUBLIKE HRVATSKE

Predsjednik Zastupničkog doma Sabora

**dr. Nedjeljko Mihanović, v. r.**

Zakon, NN 72/1994-1250
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)